text: Lene Christensen
  
  publiceret: 2023-08-11 16:15:59+02:00
  Lene Christensen er en dansk fodboldspiller, der står på mål for den norske klub Rosenborg FK og for det danske landshold. Hun har spillet 25 landskampe for Danmark (pr. 7. august 2023).
  Lene Christensen startede sin seniorkarriere i Kolding Q, hvor hun spillede til og med 2021. En række gode landskampe i kvalifikationsturneringen til VM i 2023 gjorde, at hun i januar 2022 blev solgt til Rosenborg.
  Efter 25 landskampe på diverse ungdomslandshold debuterede Lene Christensen på A-landsholdet den 1. december 2020 i en EM-kvalifikationskamp mod Italien og blev hurtigt herefter det naturlige førstevalg på målmandsposten. Ved EM i 2022 (udsat fra 2021 pga. coronapandemien), hvor Danmark blev slået ud efter gruppespillet, spillede hun alle Danmarks tre kampe. I januar 2023 pådrog hun sig en lægskade, der holdt hende ude af både klub- og landsholdsfodbold i en længere periode. Hun gjorde comeback i maj 2023 og blev også udtaget til Danmarks VM-trup. Under selve slutrunden, hvor Danmark nåede ottendedelsfinalen, spillede hun alle Danmarks fire kampe.